《喜迁莺 其二 书感，寄王病山、秦晦鸣》
清代·朱祖谋

斗柄危楼揭。望中原、盘雕没处，青山一发。连海西风掀尘黯，卷入关榆悴叶。

尚遮定、浮云明灭。烽火十三屏前路，照巫闾、知是谁家月。

辽鹤语，正呜咽。

微闻殿角春雷发。总难醒、十洲浓梦，桑田坐阅。衔石冤禽寒不起，满眼秋鲸鳞甲。

莫道是、昆池初劫。负壑藏舟寻常事，怕苍黄、柱触共工折。

天外倚，剑花裂。

作者简介：1857.7.21-1931.11.22，原名朱孝臧，字藿生，一字古微，一作古薇，号沤尹，又号彊村，浙江吴兴人。光绪九年（1883）进士，官至礼部右侍郎，因病假归作上海寓公。工倚声，为晚清四大词家之一，著作丰富。书法合颜、柳于一炉；写人物、梅花多饶逸趣。卒年七十五。著有《彊村词》。